text: Brand i Vejlegården stadig uopklaret
  02 januar 2013 kl. 10.38
  Politiets efterforskning af branden på den blokaderamte restaurant Vejlegården i Vejle trækker ud. Sydøstjyllands Politi regner først med at have klarhed over brandårsagen i slutningen af næste uge.
  Politiet kan dog foreløbig konstatere, at branden ikke kan sættes i forbindelse med den langvarige arbejdskonflikt.
  Yderligere kan det ikke bekræftes, at restauratør Amin Skov blev overfaldet i forbindelse med branden. Han befandt sig i bygningen, da branden brød ud, og han blev såret, da han kæmpede for at komme ud af bygningen.
  
  Mange spor
  Foreløbig afventer politiet resultatet af den brandtekniske undersøgelse.
  - Når vi får de tekniske undersøgelsesresultater i hænderne, kan vi begynde at sammenholde dem med de andre oplysninger, vi har samlet i sagen, oplyser fungerende liniechef Brian Olsen.
  Politiet har oplysninger fra sporsøgning med hunde, afhøringer og videoovervågning. Dykkere har også undersøgt åen, der løber ved restauranten.
  - Vi arbejder målrettet på, at opklare denne sag. Brandsager er vanskelige, men der er gode spor og oplysninger at arbejde med, mener Brian Olsen.
  